Τραγικό δυστύχημα σε ναυτική βάση της Κύπρου
σε τριήμερο πένθος κήρυξε την χώρα ο Πρόεδρος Δημήτρης Χριστόφιας
Στην Κύπρο, τουλάχιστον 12 άτομα σκοτώθηκαν, 68 άλλα τραυματίστηκαν και πάνω από το μισό νησί παραμένει δίχως ηλεκτρικό ρεύμα, μετά από τεράστια έκρηξη που σημειώθηκε σε ναυτική βάση της Εθνικής Φρουράς, έξω από την Λεμεσό. Ο διοικητής του Κυπριακού ναυτικού Ανδρέας Ιωαννίδης περιλαμβάνεται μεταξύ εκείνων που έχασαν την ζωή τους. Λίγο μετά την έκρηξη ο υπουργός άμυνας της Κύπρου και ο αρχηγός της Εθνοφρουράς παραιτήθηκαν. Ο Πρόεδρος της Κυπριακής Δημοκρατίας Δημήτρης Χριστόφιας κήρυξε τριήμερο επίσημο πένθος κατά την διάρκεια του οποίου οι σημαίες σε όλα τα κτίρια του νησιού θα κυματίζουν μεσίστιες. Επίσης απέστειλε συλλυπητήρια στις οικογένειες των θυμάτων και χαρακτήρισε τα συμβάντα μαύρη μέρα για την Κύπρο. Οι αρχές συνέδεσαν την έκρηξη με δεκάδες εμπορευματοκιβώτια πυρομαχικών τα οποία είχαν κατασχεθεί από Ιρανικό πλοίο που ταξίδευε με προορισμό την Συρία το 2009. Κατά τις αρχές φωτιά που είχε εκδηλωθεί εκεί κοντά επεκτάθηκε και προκάλεσε την έκρηξη νωρίς το πρωί της Δευτέρας. Σύμφωνα με τον εκπρόσωπο οι αρχές έχουν αποκλείσει το ενδεχόμενο δολιοφθοράς. Λίγες ώρες μετά την έκρηξη, τηλεοπτικά συνεργεία έδειξαν πτώματα καλυμμένα με λευκά σεντόνια να βρίσκονται τοποθετημένα σε μια πλαγιά της Ναυτικής Βάσης Ευάγγελος Φλωράκης, κατά μήκος της νότιας ακτής του νησιού. Ασθενοφόρα οχήματα μετέφεραν τους δεκάδες τραυματίες σε νοσοκομεία της Λάρνακας και της πρωτεύουσας, Λευκωσίας. Ο Πρόεδρος Χριστόφιας ζήτησε από τον υπουργό Άμυνας Κώστα Παπακώστα και τον αρχηγό της Εθνοφρουράς Πέτρο Τσαλικίδη να παραμείνουν στα αξιώματά τους μέχρι να διοριστούν αντικαταστάτες τους. Τα πυρομαχικά που ευθύνονται για την έκρηξη της Δευτέρας είχε κατασχέσει το Αμερικανικό Ναυτικό τον Ιανουάριο 2009 από πλοίο που ταξίδευε από το Ιράν προς την Συρία. Το φορτίο αυτό μεταφέρονταν κατά παράβαση εντολής των Ηνωμένων Εθνών που απαγορεύει την εξαγωγή όπλων από το Ιράν. Κυβερνητικός εκπρόσωπος στην Λευκωσία ανέφερε ότι αρμόδιοι αξιωματούχοι είχαν πραγματοποιήσει σύσκεψη την περασμένη εβδομάδα για να εξετάσουν τρόπους για ασφαλέστερη αποθήκευση των πυρομαχικών στην βάση της Εθνικής Φρουράς.